b'\n_START_ARTICLE_\nEvro-sredozemska univerza\n_START_SECTION_\nZgodovina\n_START_PARAGRAPH_\nEMUNI univerza je bila ustanovljena 9. 6. 2008 v Portoro\xc5\xbeu (Slovenija) s ciljem postati mednarodna, visoko\xc5\xa1olska in raziskovalna institucija, vpeta v evro-sredozemski prostor. EMUNI univerza je bila ustanovljena s strani \xc5\xa1tirih ustanovnih \xc4\x8dlanic\xc2\xa0: Univerza v Haifi (Izrael), Univerza v Mariboru (Slovenija), Univerza v Sousse (Tunizija) in Univerza v Urbinu \xe2\x80\x9cCarlo Bo\xe2\x80\x9d (Italija). Februarja 2009 je EMUNI univerza dobila pravna oseba v Republiki Sloveniji_NEWLINE_EMUNI univerza je ena od \xc5\xa1estih prioritet Unije za Sredozemlje, katerega sekretariat je bil ustanovljen s skupno deklaracijo vrha v Parizu za Sredozemlje.\n_START_SECTION_\nOrganiziranost\n_START_PARAGRAPH_\nPrvo zasedanje Generalne skup\xc5\xa1\xc4\x8dine EMUNI univerze je bilo 2008, kjer so bili izvoljeni \xc4\x8dlani vseh organov. Predsednik EMUNI univerze je postal prof. dr. Joseph Mifsud (Malta). Laris Gaiser je vlogo vr\xc5\xa1ilca dol\xc5\xbenosti predsednika prevzel julija 2012. Od aprila 2013 je mesto vr\xc5\xa1ilca dol\xc5\xbenosti EMUNI univerze prevzel prof. dr. Du\xc5\xa1an Lesjak. Februarja 2014 je bil za predsednika EMUNI univerze imenovan prof. dr. Abdel Hamid El-Zoheiry (Egipt). EMUNI univerza ima naslednje organe:_NEWLINE_Upravni odbor Upravni odbor univerze je upravni organ. Upravni odbor univerze sestavlja 10 \xc4\x8dlanov, ki prihajajo iz 7 razli\xc4\x8dnih dr\xc5\xbeav._NEWLINE_Senat Senat sestavljajo predsednik, predstavniki \xc5\xa1tudentov, \xc4\x8dlani Upravnega odbora univerze in imenovani senatorji. Pri sestavi senata se upo\xc5\xa1tevajo \xc5\xa1tudijska podro\xc4\x8dja in znanstvenoraziskovalna podro\xc4\x8dja, kot tudi zastopanost vseh \xc4\x8dlanic Unije za Sredozemlje tako, da se uresni\xc4\x8duje poslanstvo univerze._NEWLINE_Predsednik Predsednik univerze je poslovodni in strokovni organ univerze ter njen zakoniti zastopnik._NEWLINE_\xc5\xa0tudentski svet \xc5\xa0tudentski svet EMUNI univerze bo sestavljen, ko bo univerza pri\xc4\x8dela izvajati \xc5\xa1tudijske programe. Pravna podlaga za sodelovanje \xc5\xa1tudentov v organih univerze je v pripravi._NEWLINE_EMUNI univerza ima 206 \xc4\x8dlanic mednarodnih institucij, vklju\xc4\x8dno z univerzami in drugimi visoko\xc5\xa1olskimi in raziskovalnimi institucijami iz 41 dr\xc5\xbeav.\n_START_SECTION_\nDejavnosti\n_START_PARAGRAPH_\nPreko sodelovanja mre\xc5\xbee partnerskih univerz in drugih mednarodnih institucij v evro-sredozemski regiji EMUNI univerza izvaja \xc5\xa1tudijsko in raziskovalno dejavnost ter programe usposabljanja in tako prispeva k razvoju evro-sredozemskega izobra\xc5\xbeevalnega, znanstvenega in raziskovalnega prostora. EMUNI univerza s svojim delovanjem kot koordinator skupnih \xc5\xa1tudijskih programov in raziskovalnih aktivnosti postaja ena klju\xc4\x8dnih sti\xc4\x8dnih to\xc4\x8dk za izmenjavo \xc5\xa1tudentov in akademskega osebja partnerskih univerz._NEWLINE_Aktivnosti EMUNI univerze zajemajo izvajanje magistrskih in doktorskih \xc5\xa1tudijskih programov, seminarjev, organizacijo (mednarodnih) konferenc, poletnih \xc5\xa1ol, strokovna predavanja, strokovne \xc5\xa1tudijske programe za izpopolnjevanje in druge z izobra\xc5\xbeevanjem povezane aktivnosti. Leta 2008 je iz\xc5\xa1la prva \xc5\xa1tevilka mednarodne revije International Journal of Euro-Mediterranean Studies (IJEMS). Leta 2012 je IJEMS prvi\xc4\x8d iz\xc5\xa1el v okviru zalo\xc5\xbeni\xc5\xa1ke hi\xc5\xa1e Springer._NEWLINE_Aktivnosti EMUNI univerze so osredoto\xc4\x8dene na prioritete Unije za Sredozemlje kot so morske in kopenske avtoceste, alternativni viri energije, kultura in turizem, \xc4\x8dlovekove pravice in migracije, civilna za\xc5\xa1\xc4\x8dita, enakost spolov, upravljanje z vodnimi viri, zunanja politika, razvojna podjetni\xc5\xa1ka iniciativa in evro-sredozemski visoko\xc5\xa1olski in raziskovalni prostor.'